# Pierre Ducasse

Pierre Ducasse (Lehuntze, Lapurdi, 1836ko uztailak 27 - Donostia, 1892ko otsailak 22), jaiotzez Ducassou, lorezain-paisaiagilea izan zen, erromantizismoak bultzatutako lorategi ingeles estiloan trebatua, batez ere Donostian lan egin zuena XIX. mende amaieran. Bertako udal lorezain nagusia izan zen. Bere lan nagusiak Gipuzkoa plazako eta Miramar jauregiko lorategiak dira.

## Bizitza

Baiona ondoko Lehuntze herrian jaio zen, 1836an. Ama Catherine Pérés zuen eta aita Jean Ducassou. Haurtzaroa Baionan igaro zuen, Doneztebe auzoan.
Lorezaintza ikasketak La Réole eskolan egin zituen. 23 urterekin ezkondu zen, 20 urteko Marie Louise Camy baionarrarekin, hura ere lorezaina.
Heriotz agiriak Aieten hil zela dioen arren, badirudi Ategorrietako bere etxean hil zela.

## Lana

Donostiako parke publiko eta pribatu askotan utzi zuen bere sinadura, eta horietako batzuk bere horretan daude gaur egun, jatorrizko diseinuak errespetatuz. Donostiako udal lorezain izan zen garaian, Pierre Ducassek bere sormena eta asmamena jarri zituen Gipuzkoa plaza, Aieteko parkea, Miramar jauregiko lorategiak edo Kristina Enea diseinatzeko. Gainera, berea izan zen Donostian milazka (Tamarix) zuhaitz bezala erabiltzeko ideia, itsas bazterreko pasealeku ugaritan dagoena, hala nola Kontxako pasealekuan.
Sortu zituen lorategi eta parkeak estilo erromantikokoak dira, ingeles lorategiak bezala. Trazadura bihurgunetsuak dituzte, urmaelak ahate eta beltxargekin, aberastasun botanikoa (exotikoa askotan), desnibelak eta abar. Garai hartako estilo oso bereizgarria da. Pierre Ducasse landarezale sutsua zen, eta horregatik sortu zuen bere lorategia Ategorrieta hiribideko lursail batean: Uliako mintegiak.
Udal lorezain gisa egin zituen lan nabarmenen artean 1877an Gipuzkoako Plazako lorategi erromantikoaren proiektua egon zen, Jose Goikoa arkitektoarekin batera egin zuena. Plaza oraindik hutsik zegoen: Bigarren Karlistaldian adibidez tropak biltzeko erabili zen. Pierrek lorategia diseinatu zuen eta hamar zuhaitz-espezie exotiko zituen zerrenda bat aurkeztu zuen: paulownia, kakiondoa, Virginiako tulipondoa, lizar urrekara, amerikar intxaurrondoa, ailantoa, likidanbarra, katalpa eta 3500 zuhaixka

### Lan pribatuen zerrenda

* Aieteko parkea (Bailengo dukeentzat)
* Arbaizenea (Sotomayor kondeentzat)
* Bidebieta (Artakotzeko jaunarentzat)
* San Bernardo parkea (San Bernardo kondearentzat)
* Toki Eder (Satrustegiko baronesarentzat)
* Miramar parkea (Maria Kristina erreginordearentzat)
* Kristina Enea (ez guztiz, Mandasko dukeentzat)

## Irudiak

* Kristina Enea parkea
* Miramar parkearen jatorrizko proiektua (1888, oinplanoa)
* Miramarko lorategi ingeleseko osagaiak: belardiak, zuhaitz multzoak, bide pintoreskoak eta landare loredunak (Hydrangea macrophylla)

## Erreferentziak

* 1 2 3 4 5 (Gaztelaniaz) Felix Ibargutxi. Ducasse es una caja de sorpresas. Diario Vasco (Noiz kontsultatua: 2025-01-24).
* ↑ (Gaztelaniaz) Pierre Ducasse. Traces de France (Noiz kontsultatua: 2025-01-24).
* ↑ (Gaztelaniaz) Pierre Ducasse, jardinero de San Sebastian. Revista San Sebastian (Noiz kontsultatua: 2025-01-23).
* ↑ Aieteko parkea. (Noiz kontsultatua: 2025-01-24).
* ↑ Miramar Jauregi parkea. (Noiz kontsultatua: 2025-01-24).

## Kanpo estekak

* Datuak: Q131878524